**Otvoren 15. ZagrebDox – dobro došli u tjedan sjajnih dokumentaraca**

**Zagreb, 25. veljače 2019.** – U pet dvorana kina Kaptol Boutique Cinema u nedjelju je projekcijom filma ***Te smo noći pali***, u prisustvu danske autorice Cille Hannibal, otvoren 15. ZagrebDox.

Okupljene je pozdravio osnivač i direktor ZagrebDoxa Nenad Puhovski, kratko se osvrnuvši na proteklih 15 festivalskih godina. “Bilo je u tih petnaest godina svega – pregledali smo oko 20.000 filmova, prikazali ih više od 2.000 iz 77 zemalja za 290.000 gledatelja, te uveli čitav niz novosti u naš festivalski život.”

U prigodnom, rođendanskom videu svoja razmišljanja o ZagrebDoxu, svojim filmovima kao i dokumentarizmu uopće, s gostima na otvaranju festivala podijelili su, između ostalih, i doajeni hrvatskog filma – Krsto Papić, Veljko Bulajić, Zoran Tadić, Bogdan Žižić, Tomislav Radić, Petar Krelja te srednja i mlađa generacija naših filmaša – Vinko Brešan, Dalibor Matanić, Igor Mirković, Goran Dević, Irena Škorić, Ognjen Sviličić, Vlatka Vorkapić, Damir Čučić, Zrinko Ogresta, Tatjana Božić, Tiha Klara Gudac, Đuro Gavran, Robert Zuber, Ivan Ramljak, Tonći Gaćina.

To su, također, učinili i najpoznatiji europski i svjetski dokumentaristi – Marcel Lozinski, Jon Alpert, Jay Rosenblatt, Joshua Oppenheimer, Želimir Žilnik, Mila Turajlić, Talal Derki, Jon Bang Carlsen, Kim Longinotto, Vitalij Manski, Erik Gandini, Yann Arthus-Bertrand, Nino Kirtadze, John Appel, Audrius Stonys, eksperti – Hrvoje Turković, Tue Steen Müller, Rada Šešić, Oliver Sertić, Leena Pasanen, Stefano Tealdi, Silvestar Mileta, Nikica Gilić, Marion Döring, kao i političari Milan Bandić, Duško Ljuština, Ivo Josipović i Nina Obuljen Koržinek.

Nakon kratkog video-pogleda u festivalsku prošlost, gradonačelnik Milan Bandić službeno je otvorio ovogodišnji, 15. ZagrebDox. “Na ZagrebDoxovim projekcijama stotinjak dokumentarnih filmova, u sljedećih osam dana, dobivamo pouzdani prozor u svijet. ZagrebDox je važna platforma za upoznavanje gledateljstva s domaćom dokumentarnom produkcijom. Osim toga, ZagrebDox uvijek otvara važne i aktualne društvene teme pa je festival umjetnički introspektivni prikaz života suvremenog društva i problema suvremenog čovjeka.”

Poslije projekcije filma *Te smo noći pali*, publici se obratila redateljica Cille Hannibal uz zahvalu organizatorima što su njezinim filmom otvorili ovogodišnji ZagrebDox. Istaknula je, također, da je ovim filmom željela ukazati na važnost razgovora, koji ujedno i smatra smislom dokumentarnog filma.

Na 15. izdanju Međunarodnog festivala dokumentarnog filma ZagrebDox, koje se održava u kinu Kaptol Boutique Cinema od nedjelje, 24. veljače do nedjelje, 3. ožujka, gledatelje očekuju 104 dokumentarna filma raspoređena u 16 programa, niz atraktivnih službenih i posebnih filmskih programa, predavanja, razgovori s autorima i koncerti.

ZagrebDox se održava uz potporu Grada Zagreba i Hrvatskog audiovizualnog centra, a ZagrebDox Pro uz potporu programa Kreativna Europa – Potprograma MEDIA. Generalni sponzor festivala je Hrvatski Telekom.

\*\*\*

**Press materijali**

https://app.box.com/s/iuxtcg62sbh6hc0ch2zm67t11bwbv8zd

**Kontakti za medije**

**Ured za odnose s javnošću ZagrebDoxa**
Petra Hofbauer, petra@zagrebdox.net, M. 091 517 4220
Ana Mikin, ana@zagrebdox.net, M. 095 1984 720

**Press ured ZagrebDoxa**
Iris Mošnja, iris@zagrebdox.net, M. 098 9309 609